Anhte Wunpawng ni gaw moi BC prat hkying 8 ram ten kaw na hkrat wa sai lam hpe mu mada ai, anhte myu sha ni gaw anhte a labau ni hpe laili laika hte labau hku nlu ka tawn ai lam sha re, rai tim anhte a kaji kawa ni gaw daini mungkan hta laklai tsawm htap ai maka kumla ndai hte jaiwa ga hku anhte labau hpe taw kau da ya sai re. BC 4000 daram hta anhte myu ni gaw hturen (sumpyi hpan) hpe lungseng hte galaw dum lu nga sai amyu rai taw sai re. Anhte a maka ndai ni hpe magri, ja ni hte galaw lang masat nga lai wa sai. Bai nna MANAU ka, MANAU maka ndai gaw Amyu Magam ahkaw ahkang lu ai ni sha mai galaw ai baw re. Daini mungkan hta ganan hkra rai nna mying gum hkawng ai kahkrang maka re. Bai nna anhte a wunpawng shun (wunpawng nsen) mung masha a myit hpe sharawt ya ai, ka hkrang ni rai tim htawngka mi rai manau mi rai tim anhte myu ni gaw lahkam mi htingnawt la nna lahkam lahkawng sa ai ayu hkrang baw re. Annau ni a Wunpawng nsen gaw galoi mung prat ban gade she galai mat tim nhpang hkrat ai shun re, ningre ai amyu htung hking maka lu ai amyu ni re hpe dum ra nga ai. Amyu langai gaw tinang a labau htung hking npawt nhpang chye ra nga ai, rai yang she myutsaw mung tsaw ngu ai masa nga wa ai .
Anhte Wunpawng Ramma ni she matsan shayan rai wa ai myen a maw ai kaw hkrup nna jawng lung ten hta mung jawng kaji kaw nna shi a myen laika, shi a labau, shi a htung hking maka hpe hkrai sharin mat chye mat re majaw dai lam sha chye mat ai majaw shi hpe hkrai yu kaba, htang kaba mat hkra ladat maw da ai re. Dai majaw anhte mung tinang a labau nchye mat ai majaw shi a ga, shi a lailen ni hpe hkrai shachyut mayu mat wa, lam shagu hta shi hpe hkrai shara jaw mat wa re ai masa de du mat wa ai. Aanhte a tsan tsan lu yu na myi hpe magap kau ya ai masa rai mat sai, annau ni gaw shi hpe sha kam, shi a hpaji sha hkan shachyut ya rai taw ai, raitim shi gaw daw hpe ahkaw ahkang bai la rai annau ni sha nrai munghpawng baw sang ni madang nga ai baw hpaji (sh) bungli magam zawn re ai kaw mung njaw, ningre lam law law wa annau ni hpe dip gamyet da nga ai le, shi a masing gaw prat tup shi a myu shi a ga htung hking hte ga up mat wa na hpe ladat maw nga ai. Anhte myu gaw tara hte nga ai, tara lang ai amyu re, masha law yang sha majan gasat gwi ai baw amyu nre, nlaw tim ntara ai hpe gaw gasat ai ni re. Ga malai nga ai "tara lang ai wa gaw tara nlang ai wa hpe hkrit ai da, tara nlang ai wa gaw shi hta tara grau nlang ai wa hpe bai hkrit ai da, tara nlang dik ai wa gaw si nhkrit ai wa hpe hkrit ai da".
Dai ni anhte a majan ndai gaw myen hkrai law si ai ngu ai mau shara nnga ai shan hte gaw tara nlang dik ai ni annau ni a shara de tawt lai ai majan, anhte gaw tinang a dum nta mare buga mungdan hpe makawp maga ai majan she re gaw si nhkrit anut na rai nga ai le. Dai majaw shanhte gaw she si ra u ga le, shi ntara ai hpe shi hkum mung chye chyalu sha re, raitim annau ni hpe roi ai, yu kaji ai lam a majaw byin ai she re gaw, ya pyi anhte maga gaw majan grai nbaw shi ai re, ya byin ai gaw ninghkp ai, manga ai majan she re, tinang a shara de sawa ai hpe hkap manga da ai sha naw re. Ya yang shi ndai hku naw ding yang rai yang gaw anhte kaw nna mung majan baw na masing rai ai, dai majaw dai ni na majan gaw anhte myu a matu grai nan ahkyak nga ai ten, mungkan ting mung gara nga ai ten rai sai, dai majaw Wunpawng sai rawng nga sai ni yawng gaw amyu sha a gam maka hpe nhpang hkrat ai sha lawan myit hkawn let tinang nga ai shara kaw nna dang di ai maga hta tsap let ngang ngang dawjau ra saga ai. Lamu ga lu, Shanglawt ai amyu byin lai lu hkra jawm shakut sa wa ga.
kac_Latn kac_Latn kac_Latn